ཡ་རྫི་རྫོང་གི་ཡ་རྫིའི་མཁར་ནས་རླངས་འཁོར་ལ་བསྡད་དེ།རག་ཤའི་མདོ་དང་ཙི་ཐོག་བརྒྱུད་དེ་མུ་མཐུད་ཤར་ཕྱོགས་སུ་བསྐྱོད་ན་རྡོ་སྦིས་ཡུལ་ཚོའི་ས་ཁོངས་སུ་སླེབས་པ་དང་ཁ་ཆེའི་ཆོས་ལུགས་དང་ནང་བསྟན་ཆོས་ལུགས་ཀྱི་དབྱེ་མཚམས་སུ་ཡོངས་གྲགས་ལ་ཨ་མདོ་མཆོད་རྟེན་རང་བྱོན་དུ་འབོད་ཅིང་།དགྲ་བཅོམ་པ་ལྔ་བརྒྱས་ཞག་མ་གཅིག་ལ་བཞེངས་པར་གྲགས་པའི་གནས་འགངས་ཆེན་དེ་གསེར་འོད་ལམ་ལམ་འཕྲོ་བཞིན་བརྟན་ཅིང་བརྗིད་པར་གནས་ཤིང་།དེ་ནས་ཤར་ཕྱོགས་སུ་བལྟས་ན་དར་རྒྱལ་རི་བོ་ནི་འགྱིང་ཉམས་དང་བཅས་ཏེ་མིག་ལམ་དུ་འཆར་འོངས།རྡོ་སྦིས་ས་ཁུལ་གྱི་སྟོད་པ་ཁག་གསུམ་གྱི་ས་དཀྱིལ་དུ་ཡུལ་འདིའི་མིང་གི་ཐོགས་ཡུལ་དུ་གྱུར་པའི་སྦིས་དཀར་འདྲ་བའི་རྡོ་དེའམ་ཕ་བོང་སྦིས་ཡོད་ཅིང་།དེ་ནས་དར་རྒྱལ་རི་བོའི་ངོས་ཀྱི་ལྟོ་འགྲོ་གྱེན་དུ་འཁྱུག་པ་འདྲ་བའི་ཀྱག་ཀྱོག་གི་ལམ་འཕྲང་དག་བརྒྱུད་ན།དར་རྒྱལ་ཉག་ཁར་ཐོན་པ་དང་གནའ་མིའི་བཤད་རྒྱུན་ལྟར་ན་གནས་འདི་ནི་ཇག་པའི་བསྐུང་ལམ་ཞིག་ཡིན་པར་བཤད་ཅིང་ད་ལྟ་བལྟས་ནའང་འགག་འཕྲང་དོག་ཅིང་ས་བབ་བཙན་པས་སྐྱི་གཡའ་བའི་ཚོར་བ་ཞིག་ངང་གིས་སྐྱེས་འོངས།